রূপকথা বললে ভাবতে ভাল লাগে। কারণ, বাস্তব অবিশ্বাস্য। আইজল এফসি আই লিগ জয় করে নিতে পারে, কল্পনা করা যায়নি। ভাবা যায়নি, ক্রিকেটের ঘোর বাণিজ্য মরশুমে গোটা দেশ চোখ রাখবে ফুটবলে। আই লিগে। সাক্ষী হবে অবিশ্বাসের। বিশ্বাসই করে উঠতে পারবে না যে, উত্তর-পূর্বের পাহাড়ি একটা অঙ্গরাজ্য ফুটবলও খেলতে জানে। শুধু জানে না, ঐতিহাসিক আই লিগ ছিনিয়ে নিতে পারে বাকি ভারতের কাছ থেকে। ফুটবলের মরা বাজারে খেলাটি নিয়ে আবার উৎসাহ তৈরি করতে পারে।
আইজল এফসি কেমন ক্লাব, খেলোয়াড়দের যোগ্যতা ইত্যাদি বিবিধ বিষয় নিয়ে বিশ্লেষণ হতে পারে। ভারতীয় ফুটবলের স্বার্থে সে সব কথা আলোচনায় আসা জরুরি। কিন্তু তার চেয়েও বেশি গুরুত্বপূর্ণ একটি কথা বুকে হাত রেখে স্বীকার করা। আইজল এফসি নামক একটি পাহাড়ি ক্লাবের আই লিগ জয় কোনও অবিশ্বাস্য ঘটনা নয়। একটি অতি সহজ বাস্তব। যে বাস্তব মনে করিয়ে দেয়, উত্তর-পূর্ব বলে ভারতের কোনও অঙ্গরাজ্য নেই। সেখানে সাতটি রাজ্যের সমাহার। প্রতিটি রাজ্যের আলাদা ভাষা, আলাদা সংস্কৃতি। সে সংস্কৃতির সঙ্গে হয়তো তেমন মিল নেই তথাকথিত মূলস্রোতের ভারতীয় কৃষ্টির। থাকার কথাও নয়। পশ্চিমবঙ্গের সঙ্গে গুজরাতের সংস্কৃতিরই বা মিল কোথায়? তবু পশ্চিমবঙ্গ এবং গুজরাত মূলস্রোতের ভারত। উত্তর-পূর্ব নয়। বাকি দেশের চোখে সেখানকার অধিবাসীরা প্রায় বিদেশি। প্রতিদিন, প্রতিটি পদক্ষেপে বাকি ভারত সে কথা মনে করিয়ে দেয় তাঁদের।
কলকাতা ময়দানের এক ভক্ত আইজলের জয়ে বিমর্ষ হয়ে সোশ্যাল নেটওয়ার্কে লিখেছেন, উত্তর-পূর্বের মিজোরামেও যে ফুটবল হয়, সেখানেও যে ময়দান আছে, এতদিনে তা বোধগম্য হল। উত্তর-পূর্বের পাহাড়ি, আধা-পাহাড়ি, সমতল যে অতিদেশীয় কোনও জায়গা নয়, বাকি ভারতে যা হয়, সেখানেও যে ঠিক সে ঘটনাই ঘটমান, সে সব বোঝার সময় এসেছে। উত্তর-পূর্বের সাহিত্য মানেই প্রচ্ছদে হাতে বর্শা এবং পাতার পোশাক পরিহিত কিছু মঙ্গোলয়েড মানুষের ছবি— এই ভাবনিটির বদল জরুরি হয়ে পড়েছে। ভারতীয় ফুটবল ইতিহাসে আই লিগ ঘটনাবহুল। আইজল এফসি ভারতেতিহাসে আই লিগকে স্মরণীয় করে তুলল।